EFTA-TILSYNSMYNDIGHEDENS HENSTILLING

Nr. 154/99/KOL

af 2. juli 1999

vedrørende et samordnet program for offentlig levnedsmiddelkontrol i 1999

EFTA-TILSYNSMYNDIGHEDEN -

under henvisning til EØS-aftalen, særlig artikel 109 og protokol 1 dertil,

under henvisning til tilsyns- og domstolsaftalen, særlig artikel 5, stk. 2, litra b), og protokol 1 dertil,

under henvisning til den retsakt, der er omhandlet i punkt 50 i kapitel XII i bilag II til EØS-aftalen om offentlig kontrol med levnedsmidler (Rådets direktiv 89/397/EØF), særlig artikel 14, stk. 3,

efter høring af det EFTA-levnedsmiddeludvalg, der bistår EFTA-tilsynsmyndigheden, og

ud fra følgende betragtninger:

Med henblik på at sikre, at Det Europæiske Økonomiske Samarbejdsområde fungerer forsvarligt, er det nødvendigt at tilrettelægge samordnede levnedsmiddelkontrolprogrammer i EØS.

I sådanne programmer lægges der vægt på overholdelse af de levnedsmiddelbestemmelser, der gælder i henhold til EØS-aftalen, beskyttelse af folkesundheden, forbrugernes interesser og loyal forretningspraksis.

En samtidig gennemførelse af nationale programmer og samordnede programmer kan give oplysninger og erfaringer, der kan danne grundlag for fremtidige kontrolaktiviteter.

Liechtenstein skal overholde bestemmelserne i de retsakter, der er omhandlet i kapitel XII i bilag II til EØS-aftalen fra den 1. januar 2000. Liechtenstein skulle gøre sit yderste for at overholde bestemmelserne i de retsakter, der er omhandlet i nævnte kapitel, fra den 1. januar 1997. Liechtenstein er derfor medtaget i denne henstilling for 1999.

EU-Kommissionen henstillede i sin henstilling af 22. december 1998 vedrørende et samordnet program for offentlig levnedsmiddelkontrol i 1999 til medlemsstaterne i EU, at de anvender et tilsvarende program -

HENSTILLER:

I 1999 bør Island, Liechtenstein og Norge tage prøver af og/alle føre kontrol med følgende stoffer, og foretage analyser i laboratorier af:

a) ochratoksin A i kaffe

b) tilsætningsstoffer i levnedsmidler.

1. Selv om det ikke er fastsat, hvor mange prøver der skal tages, bør Island, Liechtenstein og Norge sikre, at antallet heraf er tilstrækkelig stort til at give et overblik over den pågældende vare i hver stat. Der vil blive givet forslag til, hvilke analyse- og prøvetagningsmetoder der kan anvendes.

2. Island, Liechtenstein og Norge bør fremskaffe de ønskede oplysninger og benytter i den forbindelse oplysningsskemaerne i bilaget for derved at sikre en bedre sammenlignelighed af resultaterne.

3. Ochratoxin A i kaffe

Formålet med denne del af programmet er at kontrollere Islands, Liechtensteins og Norges håndhævelsesforanstaltninger, når der findes uacceptable mængder af et toksisk stof, for hvilket der ikke findes en maksimumsgrænse. I henhold til EØS-retten og national lovgivning på levnedsmiddelområdet skal levnedsmidler være sikre, og i henhold til artikel 2 i den retsakt, der er omhandlet i punkt 54f i kapitel XII i bilag II til EØS-aftalen om fællesskabsprocedurer for forurenende stoffer i levnedsmidler (Rådets forordning (EØF) nr. 315/93), er det forbudt at sælge levnedsmidler, der indeholder forurenende stoffer i et omfang, som ud fra hensynet til den offentlige sundhed og især på det toksikologiske plan er uacceptabelt.

Ochratoksin A betragtes som et kraftigt nefrotoksisk stof, der er kræftfremkaldende, og som har en række genotoksiske egenskaber. Der er hverken i EØS-aftalen eller for de fleste EFTA-landes vedkommende på nationalt plan blevet fastsat en særlig øvre grænse for indholdet af ochratoksin A i kaffe.

De foreliggende videnskabelige data viser ikke klart, hvilke virkninger de forskellige processer som f.eks. ristning har, og om de mindsker indholdet af ochratoksin. Endvidere sælges råkaffe i begrænset omfang direkte til forbrugeren. Derfor bør alle typer kaffe (råkaffe, ristet kaffe, malet kaffe, pulverkaffe etc.) kontrolleres for at se, om de er forurenet med ochratoksin A.

Prøveudtagningen bør ske i overensstemmelse med bestemmelserne i Kommissionens direktiv 98/53/EF(1) om officiel kontrol med aflatoksiner i jordnødder og afledte produkter.

4. Tilsætningsstoffer i levnedsmidler

Der findes flere direktiver vedrørende anvendelsen af tilsætningsstoffer i levnedsmidler (direktiv 94/35/EF(2), ændret ved direktiv 96/83/EF(3), om sødestoffer til brug i levnedsmidler, direktiv 94/36/EF(4) om farvestoffer til brug i levnedsmidler, direktiv 95/2/EF(5), ændret ved direktiv 96/85/EF(6), om andre tilsætningsstoffer til levnedsmidler end farvestoffer og sødestoffer).

Formålet med denne del af programmet er at måle, i hvor høj grad ovennævnte direktiver anvendes i Island, Liechtenstein og Norge, samt at holde øje med håndhævelsesforanstaltningerne i nævnte lande i tilfælde af, at lovgivningen ikke overholdes.

Kontrollen bør omfatte tilsyn med levnedsmiddelforarbejdningsvirksomheder (kontrol med opskriften) og analyser af prøver taget på markedet eller i levnedsmiddelforarbejdningsvirksomheder.

Resultaterne af tilsynene og analyserne skal anføres i skemaerne i bilaget. Disse oplysningsskemaer overholder formatet for skemaerne med statistiske oplysninger, som Island, Liechtenstein og Norge indsender i forbindelse med de årlige tilsynsprogrammer.

I forbindelse med undersøgelsen skal der af praktiske årsager fokuseres på et begrænset antal tilsætningsstoffer. Island, Liechtenstein og Norge bør udvælge tilsætningsstoffer på grundlag af den vurdering af eksponeringen, som landene foretager som en del af det videnskabelige samarbejde, såfremt denne vurdering giver mistanke om, at værdierne for den daglige indtagelse heraf overskrides.

Nærværende lister bør anvendes som vejledning til at fastslå, hvad der skal prioriteres i forbindelse med denne undersøgelse. Andre tilsætningsstoffer kan dog være særlig relevante i Island, Liechtenstein og Norge, og disse kan tilføjes i rapporten.

De produktkategorier, hvori der skal ledes efter disse tilsætningsstoffer, bør udvælges på grundlag af de kategorier, der er omhandlet i bilaget, eftersom disse udgør den væsentligste kilde til indtagelsen af de pågældende tilsætningsstoffer. Andre produkter udelukkes imidlertid ikke.

Udfærdiget i Bruxelles, den 2. juli 1999.

På EFTA-tilsynsmyndighedens vegne

Hannes HAFSTEIN

Medlem af kollegiet

(1) EFT L 201 af 17.7.1998, s. 93.

(2) EFT L 237 af 10.9.1994, s. 3.

(3) EFT L 48 af 19.2.1997, s. 16.

(4) EFT L 237 af 10.9.1994, s. 13.

(5) EFT L 61 af 18.3.1995, s. 1.

(6) EFT L 86 af 28.3.1997, s. 4.

BILAG

>PIC FILE= "L_2000068DA.007002.EPS">

>PIC FILE= "L_2000068DA.007101.EPS">

>PIC FILE= "L_2000068DA.007201.EPS">

>PIC FILE= "L_2000068DA.007301.EPS">

>PIC FILE= "L_2000068DA.007401.EPS">

>PIC FILE= "L_2000068DA.007501.EPS">

>PIC FILE= "L_2000068DA.007601.EPS">

>PIC FILE= "L_2000068DA.007701.EPS">

>PIC FILE= "L_2000068DA.007801.EPS">

>PIC FILE= "L_2000068DA.007901.EPS">